**GUVERNUL REPUBLICIIMOLDOVA**

**HOTĂRÎRE nr. \_\_\_\_\_\_\_**

**din „\_\_\_\_” \_\_\_\_\_\_\_\_\_\_ 2015**

Cu privire la aprobarea proiectului de lege pentru modificarea şi completarea Legii nr. 285-XIV din 18 februarie 1999 cu privire la jocurile de noroc

Guvernul HOTĂRĂŞTE:

Se aprobă şi se prezintă Parlamentului pentru examinare proiectul de Lege pentru modificarea şi completarea Legii nr. 285-XIV din 18 februarie 1999 cu privire la jocurile de noroc.

**PRIM-MINISTRU Chiril GABURICI**

Contrasemnează:

Viceprim-ministru,

Ministrul Economiei Stephane Bride

Ministrul finanţelor Anatol Arapu

Ministrul justiţiei Vladimir Grosu

*Proiect*

L E G E

pentru modificarea şi completarea Legii nr. 285-XIV din 18 februarie 1999

cu privire la jocurile de noroc

\* \* \*

Parlamentul adoptă prezenta lege organică.

**Art. I.** – Legea nr.285-XIV din 18 februarie 1999 cu privire la jocurile de noroc (Monitorul Oficial al Republicii Moldova, 1999, nr. 50–52, art. 230), cu modificările şi completările ulterioare, se modifică şi se completează după cum urmează:

1. La articolul 3 alineatul (2) se abrogă.

2. La articolul 5 alineatul (1), sintagma „regulile jocului” se substituie cu sintagma: „Regulamentul-tip privind organizarea şi desfăşurarea activităţii în domeniul jocurilor de noroc: exploatarea automatelor de joc cu cîştiguri băneşti; întreţinerea cazinourilor; stabilirea mizelor la competiţiile sportive; organizarea şi desfăşurarea loteriilor, din anexa la prezenta lege, în continuare Regulament – tip”.

3. Articolul 6 se modifică după cum urmează:

Titlul articolului va avea următorul conţinut: „Desfăşurarea jocurilor de noroc”.

La alineatul (1) sintagma „regulilor, aprobate de Ministerul Finanţelor” se substituie cu sintagma „prevederilor Regulamentului-tip şi regulilor de desfăşurare a jocurilor de noroc, elaborate şi aprobate de către titularul de licenţă”.

Literele a)-e) se substituie cu literele a)-b), cu următorul conţinut:

„a) Regulamentul-tip:

* drepturi, obligaţiunile, interdicţiile jucătorului;
* drepturile, obligaţiunile, interdicţiile organizatorului jocurilor de noroc;
* cerinţe faţă de cazinou/sala de joc/locul de joc;
* cerinţe faţă de utilajul şi inventarul de joc;
* descrierea desfăşurării activităţilor în domeniul jocurilor de noroc: automate de joc cu cîştiguri băneşti/ cazinoul/loteria/ pariul;
* valoarea şi formele garanţiei financiare;
* condiţiile de plată a cîştigurilor;
* modul şi termenele de satisfacere a reclamaţiilor jucătorilor;

- alte prevederi legale prevăzute de lege.

b) regulile de desfăşurare a jocurilor de noroc:

- denumirea organizatorului jocului;

- descrierea exactă a sistemului de joc aplicat (condiţiile în detalii ale jocului);

- locul, modul şi termenul-limită de eliberare a cîştigurilor;

- alte informaţii stabilite de articolele respective ale prezentei legi.”.

Alineatele (2)-(3) se abrogă.

4. La articolul 7 sintagma „Ministerul Finanţelor şi” se exclude, iar după sintagma “Camera de Licenţiere” se completează cu sintagma “în condiţiile prevederilor prezentei Legi, Legii nr.451-XV din 30 iulie 2001 privind reglementarea prin licenţiere a activităţii de întreprinzător şi Legii nr. 131 din 08 iunie 2012 privind controlul de stat asupra activităţii de întreprinzător”.

5. La articolul 16 alineatul (5) se abrogă.

6. Articolul 17 se abrogă.

7. La articolul 19:

la alineatul (1) sintagma ”jocurile de noroc autorizate” se substituie cu sintagma ”jocuri de noroc”;

la alineatul (2) cuvîntul ”autorizate” se exclude;

alineatul (4) se abrogă.

8. La articolul 21 litera a) se abrogă.

9. Articolul 25 se abrogă.

10. Articolul 32 alineatul (3) se abrogă.

11. La articolul 33:

litera a), sintagma „şi acceptabile pentru Ministerul Finanţelor” se exclude;

litera b), sintagma „şi acceptabile pentru Ministerul Finanţelor” se exclude;

litera c), sintagma „indicat de Ministerul Finanţelor” se exclude.

12. La articolul 36, alineatul (3) se abrogă

13. Articolul 37 se abrogă.

14. La articolul 43 sintagma „de Ministerul Finanţelor” se exclude.

15. La articolul 46 alineatul (2) literele b), c), g), k) şi m) se abrogă.

16. La articolul 47:

alineatul (2):

se abrogă litera d);

se completează cu o literă nouă e1), cu următorul cuprins:

“e1) întrebuinţării utilajului şi inventarului de joc, inclus în licenţe anterior retrase, în conformitate cu articolul 21 litera g) din Legea nr.451-XV din 30 iulie 2001 privind reglementarea prin licenţiere a activităţii de întreprinzător, pentru care nu a fost achitată taxa de licenţă integral.”.

17. La articolul 49 alineatul (1) după sintagma „ a activităţii de întreprinzător” se completează cu sintagma „precum şi în cazurile:

- exploatării utilajului de joc neinclus în licenţă;

- atestarea prin Hotărîrea judecătorească definitivă a comiterii infracţiunilor de înşelăciune/escrocherie în raport cu jucătorul.”.

18. Legea se completează cu Anexă cu următorul cuprins:

„Anexă

REGULAMENT-TIP

privind organizarea şi desfăşurarea activităţii în domeniul jocurilor de noroc: exploatarea automatelor de joc cu cîştiguri băneşti; întreţinerea cazinourilor; stabilirea mizelor la competiţiile sportive; organizarea şi desfăşurarea loteriilor

Capitolul I

Dispoziţii generale

1.1. Scopul şi sfera de reglementare.

a) Regulamentul–tip privind organizarea şi desfăşurarea activităţii în domeniul jocurilor de noroc: exploatarea automatelor de joc cu cîştiguri băneşti; întreţinerea cazinourilor; stabilirea mizelor la competiţiile sportive; organizarea şi desfăşurarea loteriilor, în continuare Regulament – tip, este parte integrantă a Legii nr. 285-XIV din 18 februarie 1999 cu privire la jocurile de noroc şi se extinde asupra următoarelor jocuri de noroc, care sunt supuse reglementării prin licenţiere în conformitate cu Legea nr. 451-XV din 30 iulie 2001 privind reglementarea prin licenţiere a activităţii de întreprinzător:

- exploatarea automatelor de jocuri cu cîştiguri băneşti;

- întreţinerea cazinourilor;

- stabilirea mizelor la competiţiile sportive;

- organizarea şi desfăşurarea loteriilor.

b) Prezentul Regulament-tip este elaborat în scopul protejării efective şi eficiente a drepturilor şi intereselor legale atît ale organizatorului jocurilor de noroc, cît şi ale participanţilor la joc (jucătorilor), reglementînd condiţiile de desfăşurare a jocului şi determinare a cîştigătorului, locul, modul şi termenele de eliberare a cîştigurilor, modul şi termenele de satisfacere a pretenţiilor jucătorilor, precum şi alte aspecte necesare pentru buna desfăşurare a jocurilor de noroc în sala de joc.

1.2.**Noţiuni generale**

1. Jocul de noroc reprezintă jocul, desfăşurat conform regulilor, participarea la care permite a cîştiga bani, iar rezultatul este generat în întregime de elemente aleatorii.
2. Organizator al jocurilor de noroc - persoană juridică, rezidentă în Republica Moldova, care deţine licenţa respectivă şi desfăşoară nemijlocit jocuri de noroc.
3. Cazino - local public, special amenajat, în care se desfăşoară jocurile de noroc cu utilizarea ruletei, meselor pentru jocuri de cărţi, precum şi alt inventar de joc, cu anunţarea cîştigului în bani sau în bunuri.
4. Automat de joc cu cîştiguri băneşti - dispozitive mecanice sau electronice, care se pun în funcţiune cu ajutorul monedelor, jetoanelor sau în alt mod şi la care cîştigul este generat în exclusivitate de elemente aleatorii.
5. Sala de joc - încăpere separată, special amenajată, care corespunde normelor sanitaro-igienice şi de securitate contra incendiilor, în care se asigură ordinea publică şi securitatea vizitatorilor.
6. Locul pentru jocuri - loc special amenajat, folosit în exclusivitate pentru exploatarea automatelor de joc.
7. Jucător este persoană fizică, care a atins vîrsta de 18 ani, a plătit participarea sa la joc şi are dreptul să primească cîştigul în condiţiile Legii nr. 285/1999 cu privire la jocurile de noroc.
8. Cîştigător este persoana care, în urma participării achitate într-un joc sau mai multe jocuri de noroc, a obţinut dreptul la un venit, termenul de achitare al căruia este prevăzut de Legea nr. 285-XIV din 18 februarie 1999 cu privire la jocurile de noroc.
9. Loteria este un joc de noroc în grup sau de masă, în cadrul căruia organizatorul jocului, într-un anumit loc şi într-un anumit timp, desfăşoară între participanţii la loterie – posesori ai biletelor de loterie – tragerea la sorţi a fondului de cîştiguri al loteriei, conform schemei stabilite în condiţiile jocului.
10. Loteria sistemică (electronică) este o formă a loteriei, în care fixarea mizelor şi pronosticurilor participanţilor se efectuează cu ajutorul dispozitivelor electronice care păstrează informaţia în memoria lor şi o transmit pentru participare la tragerea la sorţi prin canale speciale de transmitere a informaţiei la centrul informaţional principal.
11. Pariul (*totalizatorul*) este un joc de noroc, bazat pe miză nemijlocit între jucători sau între jucători şi organizatorul jocului, în ceea ce priveşte rezultatul unui eveniment discutabil; totodată, premiul depinde de volumul total al mizelor, precum şi de numărul participanţilor cîştigători. Repartizarea cîştigurilor se efectuează după sistemul stabilit de regulile jocului.

Regulile de joc sunt afişate în locul de desfăşurare a jocului şi sunt puse la dispoziţia jucătorului la prima solicitare.

Capitolul II

**Drepturile, obligaţiunile, interdicţiile jucătorului şi organizatorului jocurilor de noroc**

2.1.**Drepturile jucătorului**

Jucătorul este în drept:

1. să facă cunoştinţă cu prevederile prezentului Regulament;
2. să intre în mod liber în sala/locul de joc şi să plece în orice moment;
3. să joace orice joc practicat, conform regulilor de desfăşurare a jocurilor de noroc şi prezentului Regulament-tip;
4. să ridice suma cîştigului în termenii stabiliţi în prezentul Regulament-tip şi să primească certificat despre eliberarea premiilor;
5. să înainteze reclamaţii şi să conteste acţiunile angajaţilor cazinoului în conformitate cu legislaţia în vigoare;
6. să realizeze drepturi prevăzute de prezentul Regulament-tip, legislaţia civilă şi legislaţia cu privire la jocurile de noroc.
   1. **Obligaţiile jucătorului**

Jucătorul este obligat:

1. să respecte totalmente cerinţele prezentului Regulament-tip;
2. să achite taxa de participare la joc;
3. să aibă un comportament corect şi paşnic în timpul desfăşurării jocului de noroc, să respecte ordinea publică în timpul aflării în sala/locul pentru jocuri;
4. să păstreze integritatea utilajului de joc.
   1. **Interdicţii pentru jucător**

Jucătorului i se interzice:

1. să viziteze sala/locul pentru jocuri pînă a fi atins vîrsta de 18 ani;
2. să aducă în sala/locul pentru jocuri orice tip de arme stabilite în Legea nr. 130 din 08 iunie 2012 privind regimul armelor şi muniţiilor cu destinaţie civilă.
3. să intre în incinta sălii/locului pentru jocuri în vestimentaţie neglijentă, sportivă sau de serviciu;
4. să se intre şi să se afle în sala/locul pentru jocuri în stare de ebrietate alcoolică cu grad avansat sau în stare de ebrietate produsă de alte substanţe, care nu le permite să-şi controleze acţiunile.
   1. **Organizatorul jocurilor de noroc este în drept:**
5. să solicite taxa de participare la jocurile de noroc;
6. să interzică participarea la jocurile de noroc a persoanelor ce încalcă ordinea publică;
7. să aplice interdicţii de a vizita sala/locul pentru jocuri cu automatele de joc vizitatorilor/jucătorilor care au încălcat repetat prevederile prezentului Regulament-tip;
8. să ceară repararea prejudiciului material cauzat prin acţiunile jucătorului/vizitatorului în conformitate cu legislaţia în vigoare.
9. să aplice din cont propriu şi la propria sa discreţie politici de loialitate faţă de jucători (ceai, cafea, apă potabilă, băuturi răcoritoare, sucuri, programe distractiv -culturale, transport etc.).

2.5. **Organizatorul jocurilor de noroc este obligat:**

1. să asigure ordinea publică şi securitatea jocurilor;
2. să nu admită la joc persoane care nu au dreptul să participe la jocul dat conform Legii nr. 285-XIV din 18 februarie 1999 cu privire la jocurile de noroc, precum şi persoane care sunt sub influenţa alcoolului, stupefiantelor sau altor substanţe cu efect puternic ori din alte cauze, vădit nu sunt conştiente de acţiunile lor;
3. să înregistreze, în modul stabilit, la locul unde se desfăşoară jocurile de noroc, toate cîştigurile eliberate, începînd cu suma de 3000 lei;
4. să elibereze jucătorilor cîştigurile conform prezentului Regulament-tip şi regulilor jocului;
5. să satisfacă pretenţiile jucătorilor în termen şi în modul prevăzut de prezentul Regulament-tip şi regulile jocului;
6. să nu divulge mărimile cîştigurilor sau pierderilor jucătorilor, prezentînd informaţia despre ele numai în cazurile prevăzute de legislaţie;
7. să asigure pentru jucători posibilitatea de a lua cunoştinţă personal cu prezentul Regulament-tip şi regulile de desfăşurare a jocurilor de noroc;
8. să ţină evidenţă zilnică a jocurilor de noroc pe fiecare automat de joc;
9. să prezinte organelor de control documentele referitoare la jocurile de noroc;

j)să îndeplinească obligaţii care ii revin potrivit legislaţiei în vigoare.

2.6. **Interdicţii pentru organizatorul jocurilor de noroc**

Organizatorului jocurilor de noroc i se interzice:

1. să încheie cu persoane care nu au împlinit vîrsta de 18 ani şi cu persoane cu antecedente penale pentru infracţiuni premeditate contract individual de muncă sau contract de antrepriză, al cărui conţinut constă în îndeplinirea lucrului legat nemijlocit de desfăşurarea jocului de noroc sau de exercitarea controlului asupra lui;
2. să acorde credite jucătorilor pentru depunerea mizelor;
3. să participe la jocul de noroc desfăşurat de el personal. Interdicţia dată se extinde şi asupra persoanelor fizice din rîndurile asociaţilor, membrilor comitetului de conducere sau persoanelor a căror atribuţie nemijlocită de serviciu este desfăşurarea jocului de noroc sau executarea controlului asupra lui.

Capitolul IV

**Cerinţe faţă de cazinou/sala de joc/ locul pentru jocuri**

4.1. Cazinoul poate fi amplasat numai intr-o încăpere nelocativă şi trebuie să corespundă normelor sanitaro-igienice şi antiincendiare, cerinţelor menţinerii ordinii publice, asigurării securităţii personale a vizitatorilor şi personalului, precum şi a integrităţii valorilor materiale.

4.2. Cazinoul este un local de joc unde, folosind ruleta, mesele pentru jocuri de cărţi şi alt inventar de joc, se desfăşoară jocurile de noroc cu anunţarea cîştigului în bani sau în bunuri.

4.3. Pentru a atribui tripoul la categoria „cazino” este necesară existenţa a cel puţin 3 mese de joc, una dintre care pentru jocul cu ruleta, precum şi asigurarea posibilităţii de a petrece concomitent, cel puţin trei jocuri de noroc.

4.4. Ghişeul de plată (casa) locul special amenajat, în care se efectuează operaţiuni de schimb al banilor pe echivalentul lor, care se foloseşte pentru participarea la joc, dotat cu maşină de casă şi control prin care se înregistrează atît mizele primite cît şi cîştigurile eliberate jucătorilor emiţîndu-se bonul de casă la depunerea mizelor şi, respectiv, la eliberarea cîştigurilor.

4.5. Sala de cazinou este estetic amenajată, corespunde normelor sanitar - igienice şi de securitate contra incendiilor, în care se asigură ordinea publică şi securitatea vizitărilor.

4.6. Cazinoul, în mod obligatoriu, trebuie să fie dotat cu un sistem de supraveghere video a întregii activităţi în săli, case, intrări. Înregistrarea video se efectuează pe parcursul întregului program de lucru al cazinoului în aşa mod, încît este posibil a urmări tot cursul jocului la fiecare masă de joc în parte.

4.7. Benzile magnetice cu înregistrările respective se păstrează nu mai puţin de10 zile, iar în caz de apariţie a unor situaţii litigioase de joc - pînă la momentul aplanării lor şi vor fi prezentate la cererea organelor de control, pentru vizionare şi cercetare.

4.8. Paza încăperii şi intrarea-ieşirea în cazinoul este asigurată de către efectivul de pază a persoanelor juridice specializate, conform contractului privind chemarea grupei operative prin intermediul butonului de alarmă şi prestări servicii pază.

4.9. Administraţia cazinoului e obligată să efectueze înregistrarea obligatorie a vizitatorilor în baza actelor de identitate.

4.10. *Sala de joc* corespunde următoarelor cerinţe:

a) dispune de cel puţin 3 mese de joc, una dintre care este masă pentru ruletă (pentru cazinouri);

b) dispune de 15 şi mai multe automate de joc de clasa “A” în stare de funcţionare (pentru sălile cu automate de joc);

c) dispune de 10 şi mai multe automate de joc de clasa “B” în stare de funcţionare (pentru sălile cu automate de joc);

d) dispune de cel puţin 100 de locuri pentru jucători (pentru sălile unde se desfăşoară loterii cu tiraje);

e) dispune de încăpere pentru casă, special amenajată, în care se efectuează operaţii de schimb al banilor pe echivalentul lor, care se foloseşte pentru participarea la joc, şi schimbul echivalentului pe bani;

f) corespunde normelor sanitaro-igienice şi de securitate contra incendiilor;

g) asigură ordinea publică şi securitatea vizitatorilor;

h) imposibilitatea accesului la utilajul de joc în lipsa personalului de serviciu.

4.11. Locul pentru jocuri corespunde următoarelor cerinţe:

a) dispune de cel mult 14 automate de joc de clasa “A” în stare de funcţionare;

b) dispune de cel mult 9 automate de joc de clasa “B” în stare de funcţionare;

c) dispune de încăpere pentru casă, special amenajată, în care se efectuează operaţii de schimb al banilor pe echivalentul lor, care se foloseşte pentru participarea la joc, şi schimbul echivalentului pe bani.

Capitolul V

**Cerinţe faţă de utilajul şi inventarul de joc**

5.1. Mesele de joc şi alt utilaj folosit pentru organizarea jocurilor de noroc se află în proprietatea organizatorului jocurilor de noroc şi respectă următoarele cerinţe:

1. au semnele de identificare (fişă cu număr, număr de fabricaţie, data fabricării, ţara producătoare);
2. este certificat în condiţiile Legii de specialitate;
3. corespunde standardelor în condiţiile Legii de specialitate .

5.2. Nu poate fi folosit utilajul de joc cu o vechime mai mare de 10 ani.

5.3. Automatele de joc pot fi programate cu jocurile de noroc şi pot fi accesate cu impulsuri (puncte), adică cu echivalente ale mijloacelor băneşti costul cărora se achită în numerar în prealabil.

5.4. Orice intervenţie tehnică în utilajul de joc, care influenţează, direct sau indirect, asupra procentului de cîştig stabilit poate fi efectuată numai cu aprobarea dată de organul care a efectuat certificarea utilajului şi inventarului de joc şi de Camera de Licenţiere cu întocmirea actului respectiv.

5.5. Utilajul de joc ce se află în proprietatea organizatorului şi se exploatează în organizarea jocurilor de noroc este indicat în anexă la licenţă.

Capitolul VI

Loteria

6.1. După tipurile lor, loteriile se împart în:

- loterii clasice;

- loterii cifrice;

- loterii momentane.

a) *Loteria clasică* este loteria în cadrul căreia tragerea la sorţi a cîştigurilor stabilite în prealabil, ce constă în determinarea numerelor şi seriilor cîştigătoare ale biletelor, are loc după ce a luat sfîrşit vînzarea unui anumit număr de bilete de loterie de o anumită formă şi cu un anumit conţinut în termenele stabilite.

b) *Loteria cifrică* este loteria în cadrul căreia formarea fondului de cîştiguri şi tragerea la sorţi a cîştigurilor, ce constă în determinarea combinaţiei cîştigătoare de cifre, au loc după ce a luat sfîrşit vînzarea biletelor respective în termenele stabilite.

c) *Loteria momentană* este loteria în cadrul căreia tragerea la sorţi a cîştigurilor stabilite în prealabil are loc prin identificarea informaţiei conţinute într-un anumit număr de bilete de loterie şi protejate printr-o metodă ce permite jucătorului să determine cîştigul ce i se cuvine imediat după cumpărarea biletului de loterie.

6.2. După proporţiile desfăşurării, loteriile se împart în:

- loterii naţionale;

- loterii regionale.

a) *Loteria naţională* este loteria care se desfăşoară pe teritoriile a 4 şi mai multe autorităţi ale administraţiei publice locale. Desfăşurarea loteriilor naţionale constituie monopolul statului.

b) *Loteria regională* este loteria care se desfăşoară pe teritoriile a cel mult 3 autorităţi ale administraţiei publice locale. Costul total al biletelor de loterie nu trebuie să depăşească 1000000 lei.

6.3. Biletul de loterie este un purtător de informaţie, necesară pentru stabilirea, la un grad absolut de exactitate, a faptului căderii sau necăderii cîştigului pe el la loterie, care corespunde cerinţelor legale, condiţiilor loteriei concrete, precum şi actelor normative ce asigură protejarea de tragerea la sorţi nesancţionată. Totodată, căderea cîştigurilor pe unele bilete de loterie nu depinde de voinţa şi de acţiunile subiecţilor activităţii loteristice, este absolut aleatorie.

6.4. Biletele de loterie pentru orice tip de loterii pot fi confecţionate numai în mod tipografic, cu respectarea strictă a următoarelor semne de protecţie:

a) pentru loteriile clasice - nu mai puţin de 3 semne de protecţie:

- protecţia poligrafică (tipărirea în 3-4 culori cu reţea de protecţie şi un cadru special);

- hîrtie specială (cu filigran, cu fire de bumbac şi metalice, cu marcare ultravioletă etc.);

- protecţie cu colorant special a numărului şi seriei biletului de loterie;

b) pentru loteriile numerice e suficientă asigurarea protecţiei poligrafice (tipărirea în 3-4 culori cu reţea de protecţie şi cadru special);

c) pentru loteriile momentane - cel puţin de 5 semne de protecţie din cele enumerate mai jos:

- protecţia poligrafică (tipărirea în 3-4 culori);

- prezenţa reţelei de protecţie şi a unui cadru special;

- hîrtie specială (cu filigran, cu fire de bumbac şi metalice, marcarea ultravioletă etc.);

- protecţia specială cu colorant a numărului şi seriei biletului de loterie;

- acoperirea cu un strat metalizat a numărului, seriei, codului şi a informaţiei de joc a biletelor de loterie;

- ingredientele speciale în coloranţi ce asigură efecte speciale;

- imprimare în relief pe hîrtie sau pe stratul polimeric;

- hîrtie specială cu posibilitatea de codare magnetică;

- prezenţa codurilor speciale.

Vînzarea biletelor de loterie se efectuează numai în baza principiului liberului consimţămînt al participanţilor la loterie.

6.5. Lotul de bilete se păstrează la depozit, special amenajat. Biletele sunt eliberate numai persoanelor angajate de către întreprindere, conform dispoziţiilor, care la rîndul lor, conform registrelor, le eliberează nemijlocit agenţilor cu care au încheiat contracte de muncă.

Capitolul VII

Pariul

7.1*. Sistemul mutual* este o formă a pariului, bazată pe miză nemijlocit între jucători, în ceea ce priveşte rezultatul unui eveniment discutabil; totodată, premiul este direct proporţional volumului mizelor jucătorilor cîştigători. Mărimea cîştigului depinde de suma totală a mizelor după reţinerea comisionului ce se cuvine organizatorului jocului.

7.2*. Sistemul bookmaker* este o formă a pariului cînd organizatorul jocului garantează jucătorului, în caz de cîştig, plata sumei stabilite. Mărimea cîştigului se stabileşte prin acordul dintre părţi.

7.3. Acceptarea mizelor la competiţiile sportive se efectuează în baza cartelei de joc.

7.4. Cartela de joc trebuie sa cuprindă cel puţin:

* data şi ora parierii;
* seria cartelei;
* evenimentele pariate cu codul stabilit,
* coeficientul de pariere,
* presupusul rezultat al evenimentului;
* suma mizei;
* adresa amplasării ghişeului de acceptare a mizei, etc.

7.5. Pariurile sunt valabile numai în cazul înregistrării acestora la ghişeele de acceptare a mizelor, care reprezintă un loc special amenajat, unde are loc stabilirea mizelor la competiţiile sportive, precum şi achitarea cîştigurilor.

7.6. La desfăşurarea pariurilor după sistemul mutual, drept bază a cîştigurilor se consideră suma totală a mizelor depuse după reţinerea comisionului ce se cuvine organizatorului jocului. Fondul de cîştiguri trebuie să constituie cel puţin 70% din suma totală a mizelor.

Capitolul VIII

**Mărimile şi formele garanţiei financiare**

8.1. La desfăşurarea loteriilor în bani, garanţia financiară se stabileşte în următoarele mărimi:

a) 100% din întregul fond de cîştiguri al loteriei fără tiraje, cu excepţia acelei părţi care se plăteşte jucătorului imediat la locul de vînzare a biletelor de loterie;

b) cel puţin 50% din fondul total de cîştiguri al loteriei cu tiraje.

La desfăşurarea loteriilor combinate, garanţia financiară se aplică părţii băneşti din fondul total de cîştiguri.

8.2. Garanţia financiară se efectuează sub următoarele forme:

a) încheierea contractului de asigurare cu compania de asigurări în condiţii care să asigure protecţia drepturilor jucătorilor la primirea cîştigurilor în bani;

b) acordarea garanţiei bancare în condiţii care să asigure protecţia drepturilor jucătorilor la primirea cîştigurilor în bani;

c) vărsarea sumei respective pe contul bancar, cu rambursarea ulterioară a acestei sume împreună cu dobînda după expirarea termenului de valabilitate a licenţei (dacă această sumă nu a fost folosită în corespundere cu condiţiile loteriei);

d) gajarea imobilului care constituie proprietatea organizatorului jocurilor de noroc.

Capitolul IX

**Condiţiile de plată a cîştigurilor**

9.1. Organizatorul jocurilor de noroc nu este obligat să verifice împuternicirile prezentatorului biletului de loterie, fisei unui document sau obiect, ce confirmă dreptul de a participa la joc şi de a primi cîştigul.

9.2. Cîştigul se acordă persoanei, care potrivit condiţiilor de desfăşurare a jocului, este recunoscută drept cîştigătoare, în termen de pînă la 48 de ore.

9.3. În caz de apariţie a necesităţii de a verifica sau de a expertiza autenticitatea biletului de loterie, fisei, documentului sau obiectului respectiv, ce confirmă dreptul de a participa la joc şi de a primi cîştigul, organizatorul jocului este în drept să suspende plata cîştigului cuvenit pe perioada efectuării verificării sau expertizei, dar nu mai mult de 30 de zile calendaristice.

9.4. Nu se plătesc cîştigurile în baza fiselor şi altor documente sau obiecte, ce confirmă dreptul de a participa la joc şi de a primi cîştigul, a căror autenticitate nu poate fi verificată.

9.5. În caz de pierdere de către jucător sau de deteriorare din vina acestuia a fisei sau altui document ori obiect, ce confirmă dreptul de a participa la joc şi de a primi cîştigul, jucătorul nu este în drept să formuleze pretenţii faţă de organizatorul jocului de noroc.

Capitolul X

**Evidenţa contabilă, statutul de funcţionare a casei şi impozitarea**

10.1. Impozitarea activităţii şi ţinerea evidenţei contabile în domeniul jocurilor de noroc se efectuează în conformitate cu Codul fiscal nr. 1163-XIII din 24 aprilie 1997, Legea contabilităţii nr. 113 -XVI din 27 aprilie 2007, „Norme metodologice privind efectuarea decontărilor băneşti în numerar din domeniul jocurilor de noroc cu utilizarea maşinilor de casă şi control”, aprobate prin decizia Comisiei interdepartamentale pentru maşinile de casă şi control nr. 01-05/2008 din 24 ianuarie 2008, în redacţia deciziei Comisiei nr. 17-6/3-22/02-2008 din 29 mai 2008. Potrivit actelor respective evidenţa zilnică a jocurilor de noroc se asigură prin confirmarea documentară - bonurile de casă emise de maşina de casă şi control şi înregistrarea concomitentă a operaţiunilor efectuate în Registrul maşinii de casă şi control.

10.2. Ţinerea evidenţei primare a jocurilor de noroc în cazinou se efectuează în conformitate cu „Instrucţiunea privind completarea formularelor tipizate ale evidenţei primare a jocurilor de noroc în cazinouri” nr. 73 din 09 iunie 1998, aprobată prin ordinul Departamentului Statisticii al Republicii Moldova nr. 47 din 05 iunie 1998 şi prin ordinul Ministerului Finanţelor nr. 73 din 09 iunie 1998 (Monitorul Oficial al Republicii Moldova, 1999, nr. 26, art. 55). În acest sens, cazinoul dispune formulare, care se completează de către lucrătorii cazinoului, necesare pentru circularea banilor în cadrul cazinoului din safeu în casă, pe mese şi înapoi.

10.3. Din cîştigul jucătorului, la eliberarea acestuia, se reţine un impozit în mărimea stabilită de Codul Fiscal nr. 1163 din 24 aprilie 1997.

10.4. În activitatea sa, organizatorul jocurilor de noroc va respecta prevederile ordinului Ministerului Finanţelor nr. 43 din 29 martie 2008 „Cu privire la aprobarea şi punerea în aplicare a Indicaţiilor metodice privind reflectarea în evidenţa contabilă a veniturilor şi cîştigurilor obţinute de la jocurile de noroc”.

Capitolul XI

**Prevenirea şi combaterea spălării banilor şi finanţării terorismului**

11.1. Organizatorul jocurilor de noroc respectă întocmai cerinţele de identificare a persoanelor care cad sub incidenţa Legii nr. 190-XVI din 26 iulie 2007 cu privire la prevenirea şi combaterea spălării banilor şi finanţării terorismului. În acest sens, toţi jucătorii cazinoului, în cazul în care cumpără sau schimbă jetoane în valoare de cel puţin 30 mii de lei, sînt identificaţi conform cerinţelor stabilite la art.5 din Legea sus-menţionată şi reflectaţi în registrele respective.

11.2. Concomitent, întru asigurarea executării Legii menţionate se respectă prevederile Ordinului nr. 118 din 20 noiembrie 2007 al Centrului pentru Combaterea Crimelor Economice şi Corupţiei al Republicii Moldova, “Privind aprobarea Ghidului activităţilor sau tranzacţiilor suspecte, care cad sub incidenţa Legii nr. 190-XVI din 26 iulie 2007 cu privire la prevenirea şi combaterea spălării banilor şi finanţării terorismului.

Capitolul XII

**Modul şi termenele de satisfacere ale reclamaţiilor jucătorilor**

12.1. Reclamaţiile jucătorilor referitor la regulile de joc, achitarea cîştigurilor sunt examinate de către organizatorul jocurilor de noroc şi sunt aduse la cunoştinţa reclamantului timp de 30 zile din data înregistrării reclamaţiei.

12.2. Reclamaţiile referitoare la desfăşurarea jocurilor de noroc se înaintează în scris, vor fi primite de organizatorul jocului în termen de 30 de zile din momentul finisării jocului respectiv.

12.3. În cazul în care litigiile dintre jucător şi organizatorul jocurilor de noroc nu se soluţionează pe cale amiabilă, acestea vor fi soluţionate în instanţa de judecată.”.

**Art. II.** –Guvernul:

a) în termen de 2 luni, va aduce actele sale normative în concordanţă cu prezenta lege şi va asigura armonizarea actelor normative departamentale cu prezenta lege;

b) în termen de 3 luni, va prezenta Parlamentului propuneri pentru aducerea legislaţiei în vigoare în concordanţă cu prezenta lege;

c) va asigura republicarea Legii nr. 285-XIV din 18 februarie 1999 cu privire la jocurile de noroc, cu modificările şi completările ulterioare, precum şi cu renumerotarea elementelor actului legislativ şi corectarea, după caz, a trimiterilor la acestea.

**Preşedintele Parlamentului Andrian CANDU**